PRANEŠIMAS ŽINIASKLAIDAI  
2025 m. lapkričio 25 d.

**Juodasis penktadienis: kaip apsipirkti, kad netektų gailėtis?**

**Lapkričio–gruodžio mėnesiais impulsyvių pirkinių dalis išauga, o vidutinė vartojimui skolinamasi suma pasiekia metines aukštumas, rodo „Luminor“ banko duomenys. Apie tai, kaip valdyti savo biudžetą ir sumažinti perteklinių išlaidų riziką, pasakoja „Luminor“ banko Vartojimo paskolų verslo plėtros vadovė Rūta Mylė.**

2024 m. lyginant spalį, lapkritį ir gruodį vartojimo paskolų dydis augo nuo 35 proc. iki 39 proc. ir 41 proc. atitinkamai. Labai tikėtina, kad panaši tendencija pasikartos ir šiemet. Anot R. Mylės, vien žinodami, kaip išvengti spontaniškų pirkinių bei kodėl prireikia neplanuotai skolintis, jau žengiame pirmą žingsnį link atsakingesnio vartojimo ir savo finansinio stabilumo.

**Nubrėžkite sau ribas**

Pirmiausia, neišleisti daugiau nei reikia padės asmeninis biudžetas, teigia ekspertė. Jame numatykite lėšas tiek būtinosioms, tiek impulsyvioms išlaidoms.

„Tikėtina, kad Juodojo penktadienio metu susidursite su ypač daug viliojančių pasiūlymų, tad rizika pasiduoti impulsyvumui smarkiai išauga. Nusistatę biudžetą, pavyzdžiui, 300 Eur, galėsite leisti sau ką nors įsigyti, bet vis tiek išliksite suplanuotose ribose. Kitaip tariant, planuosite neplanuotas išlaidas. Be to, biudžetas padės sumažinti streso lygį ir po švenčių, kadangi dėl išleistos sumos nereikės susiveržti diržų sausio mėnesį“, – aiškina R. Mylė.

Kitas būdas nesigailėti brangiai apsipirkus – susidaryti būtinųjų prekių sąrašą.

„Nusprendę, kodėl einate apsipirkti, nesiblaškysite dėl pirkinių, kurių nereikia. O net jei ir apsipirksite brangiau, nejausite didelio kaltės jausmo, kadangi įsigyti daiktai pravers“, – sako ekspertė.

R. Mylė primena, kad prieš perkant, ypač internetu, reikėtų įsitikinti, ar parduotuvė iš tiesų egzistuoja ir yra patikima. Tai padės išvengti šiuo laikotarpiu ypač aktyvių sukčių bei jų sukeltų finansinių nuostolių.

**Leiskite emocijoms nurimti**

Dalį spontaniškų pirkinių sukelia trumpalaikės emocijos, kurios greitai praeina. Anot banko ekspertės, prieš pirkdami paklauskite savęs, ar daiktą naudosite ir po mėnesio, ar jis pradžiugins tik trumpam.

„Jei galite, skirkite sau laiko apsispręsti. Pavyzdžiui, spontaniškai ko nors užsinorėję, taikykite 24 val. taisyklę. Tai yra, pasakykite sau, kad nusižiūrėtą daiktą įsigysite rytoj. Dažnai po kurio laiko emocija praeina, todėl kitą dieną greičiausiai pamatysite, kad to daikto tiesiog nebereikia“, – tvirtina ekspertė.

Anot R. Mylės, sustoti reikėtų ir tada, kai jaučiame nuovargį bei stresą.

„Kai kuriose situacijose apsipirkimas tampa būdu greitai pakelti nuotaiką, tačiau tai visada tėra trumpalaikis efektas. Jei esate pavargę ar įsitempę, geriau padarykite pertrauką, o į parduotuvę grįžkite tik emocijoms nurimus“, – pataria ji.

**Įvertinkite, kada reikia skolintis**

Ekspertė priduria, kad šventiniu laikotarpiu dalis žmonių skolinasi neapgalvotai, pavyzdžiui, dėl neatsakingo finansų planavimo ir padidėjusių išlaidų. Pavyzdžiui, pernai spalį vidutinė paskola vartojimui siekė 5,46 tūkst. Eur, lapkričio mėn. suma krito iki apie 5 tūkst. Eur, o gruodį šoktelėjo iki 6,65 tūkst. Eur, rodo „Luminor“ banko duomenys.

„Nuo 2024 m. lapkričio pabaigos iki metų galo stebėjome išaugusias sumas skolinantis vartojimui, o poreikis namų atnaujinimui ar automobilio įsigijimui krito. Jei paskolos prireikia vien todėl, kad artėja šventės ar norisi daugiau dovanų, reikėtų peržvelgti kasdienius finansinius sprendimus ir susidėlioti prioritetus. Iš kitos pusės, suplanuoti ir pagrįsti pirkiniai, tokie kaip nauja buitinė technika, būsto remontas ar kitas didesnis pirkinys, gali būti svari paskolos priežastis, jei iš anksto apsvarstėte sąlygas ir įsivertinote savo galimybes“, – akcentuoja R. Mylė.

Ekspertė pabrėžia, kad šventiniu laikotarpiu svarbiausia planuoti.

„Jeigu pirkinius ir biudžetą planuojame iš anksto, mažiau tikėtina, kad prireiks pereiti į taupymo režimą arba staigiai skolintis. Kuo labiau apsvarstysime, kur keliauja mūsų pinigai, tuo ramesnės bus didžiosios metų šventės ir tvirtesnis finansinis pagrindas naujiesiems metams“, – reziumuoja ji.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)